- Der må være mange skildpadder på spil i det fri. Det siger Per Sørensen efter at han torsdag aften gennem TV2/Nord efterlyste ejeren til den skildpadde han fandt samme eftermiddag i vejsiden ud for Hallundvej 374. - Der er 19 der har ringet til mig, som alle siger, de ejer skildpadden, så det er ikke allesammen, der kan have ret, siger Per Sørensen der modtog opkald så langt væk fra som Sønderjylland. Og selv om det - til Pers store overraskelse - er en adræt skildpadde, tror han ikke, den er rejst hele vejen derfra og til Hallund. Efter de mange opkald hvor Per Sørensen ikke med sikkerhed har talt med den rette ejermand slukkede han sin telefon til natten. - Og nu skal jeg på arbejde, så slukker jeg den altså igen, siger Per Sørensen. Er skildpadden din, eller kender du den rette ejermand? Send en SMS til Per Sørensen på telefon 28979332.

Opsummering:
Per Sørensen fandt torsdag eftermiddag en skildpadde på afveje og gennem TV2/Nord efterlyste han den retmæssige ejer. Siden har hans telefon ikke stået stille.